שוטרי סיור שהיו בפעילות במהלך השבת בכביש 60 סמוך לאזור התעשייה בקריית ארבע נדהמו לראות רכב נוסע בעל לוחית רישוי פלסטינית, הגורר אחריו חמור קשור בחבל. החמור, שהיה קשור בצווארו, נגרר בעל כורחו וניסה להתייצב על כביש האספלט ללא הועיל.

חמור נגרר על ידי רכב בקריית ארבע (צילום: דוברות המשטרה)

השוטרים הורו לנהג הרכב, פלסטיני תושב חברון בן 42, לעצור בשולי הכביש, והאיש נעצר לחקירה בגין התעללות בבעל חיים. השוטרים התירו את החבל מצווארו של החמור ושחררו אותו לחופשי לאחר שווידאו שלא נפגע.

החשוד במעשים נעצר לחקירה והודה במיוחס לו, אך טען כי לא ידע שמעשיו אסורים על פי חוק. בסיום חקירתו נכלא החשוד, והתיק בעניינו יועבר לעיון והחלטה של התביעה הצבאית.

דוברות משטרת ש"י מסרה בעקבות האירוע: "המשטרה פועלת ותמשיך לפעול באופן נחוש וביד קשה לחשיפת העבריינים ומיצוי הדין עימם. משטרת ישראל רואה בחומרה רבה את עבירות התעללות בבעלי חיים המבוצעות ע"י עבריינים באכזריות וללא חמלה".